CELEX: 62020TN0563
Language: mt
Date: 2020-09-09 00:00:00
Title: Kawża T-563/20: Rikors ippreżentat fid-9 ta’ Settembru 2020 – Satabank vs BĊE

7.12.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 423/38
            
         
      Rikors ippreżentat fid-9 ta’ Settembru 2020 – Satabank vs BĊE
      (Kawża T-563/20)
      (2020/C 423/55)
      Lingwa tal-kawża: l-Ingliż
      
         Partijiet
      
      
         Rikorrenti: Satabank plc (St. Julians, Malta) (rappreżentant: O. Behrends, lawyer)
      
         Konvenut: Il-Bank Ċentrali Ewropew (BĊE)
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-BĊE tat-30 ta’ Ġunju 2020 li permezz tagħha rrevoka l-awtorizzazzjoni tar-rikorrenti bħala istituzzjoni ta’ kreditu;
               
            
                  —
               
               
                  tikkundanna lill-konvenut għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka żewġ motivi.
      
                  1.
               
               
                  L-ewwel motiv ibbażat fuq li d-deċiżjoni kkontestata hija fundamentalment ivvizzjata bil-miżuri preċedenti meħuda mill-BĊE u mill-Malta Financial Services Authority (l-Awtorità Maltija tas-Servizzi Finanzjarji) (MFSA) u min-nuqqas ta’ trattament xieraq ta’ dawn il-miżuri mill-BĊE fid-deċiżjoni kkontestata.
               
            
                  2.
               
               
                  It-tieni motiv ibbażat fuq li d-deċiżjoni kkontestata hija vvizzjati b’difetti li għandhom rabta mal-allegat nuqqas ta’ osservanza tar-regoli invokati bħala bażi għal din id-deċiżjoni.
                  
                              —
                           
                           
                              Fir-rigward tal-allegati kwistjonijiet ta’ ġlieda kontra l-ħasil tal-flus u l-finanzjament tat-terroriżmu, ir-rikorrenti ssostni li d-deċiżjoni kkontestata ma tispeċifika ebda nuqqas ta’ osservanza tar-regoli ta’ ġlieda kontra l-ħasil tal-flus u l-finanzjament tat-terroriżmu li l-BĊE ma ssemmi ebda konstatazzjoni tal-awtoritajiet kompetenti fil-qasam tal-ġlieda kontra l-ħasil tal-flus u l-finanzjament tat-terroriżmu skont liema r-rikorrenti allegatament kisret id-dispożizzjonijiet fil-qasam fil-mument tad-deċiżjoni kkontestata.
                           
                        
                              —
                           
                           
                              Ir-rikorrenti ssostni wkoll li d-deċiżjoni kkontestata hija vvizzjata b’difetti li għandhom rabta mal-allegat nuqqas ta’ osservanza tar-rekwiżiti leġiżlattivi fil-qasam tal-kapital. F’dan ir-rigward, hija ssostni li d-deċiżjoni kkontestata sempliċement tiddeskrivi l-konsegwenzi tal-azzjonijiet tal-MFSA u għalhekk, indirettament, tal-azzjonijiet tal-BĊE stess.